L-Unjoni Ewropea u l-Istati Membri tagħha llum iffirmaw pjan strateġiku li jiddeskrivi l-futur tal-politika Ewropea għall-iżvilupp. Dan il-“Kunsens Ewropew dwar l-Iżvilupp Ġdid” jirrappreżenta viżjoni kollettiva ġdida u pjan ta' azzjoni globali għall-qerda tal-faqar u biex jinkiseb żvilupp sostenibbli. L-istrateġija żviluppata b'mod konġunt, fil-forma ta' Dikjarazzjoni Konġunta, ġiet iffirmata llum matul il-Jiem Ewropej tal-Iżvilupp annwali ta' jumejn mill-President tal-Parlament Ewropew Antonio Tajani, il-Prim Ministru ta' Malta Joseph Muscat, f'isem il-Kunsill u l-Istati Membri, il-President tal-Kummissjoni Ewropea Jean-Claude Juncker u r-Rappreżentant Għoli/il-Viċi President Federica Mogherini. Il-Kunsens Ewropew dwar l-Iżvilupp ġdid jikkostitwixxi qafas komuni komprensiv għall-kooperazzjoni Ewropea għall-iżvilupp. Għall-ewwel darba, huwa japplika fl-intier tiegħu għall-Istituzzjonijiet kollha tal-Unjoni Ewropea u l-Istati Membri kollha, li jintrabtu li jaħdmu flimkien aktar mill-qrib. Il-Kunsens il-ġdid jafferma mill-ġdid b'qawwa li l-qerda tal-faqar tibqa' l-objettiv ewlieni tal-politika Ewropea għall-iżvilupp. Huwa jintegra b'mod sħiħ id-dimensjonijiet ekonomiċi, soċjali u ambjentali tal-iżvilupp sostenibbli. Filwaqt li jagħmel dan, huwa jallinja l-azzjoni Ewropea għall-iżvilupp mal-Aġenda 2030 għall-Iżvilupp Sostenibbli li hija wkoll dimensjoni trażversali għall-Istrateġija Globali tal-UE. Il-mexxejja Ewropej ikkommettew ruħhom għal tliet oqsma: Sfond L-Ewropa hija mexxejja globali fl-iżvilupp, bħala l-akbar fornitur ta' Għajnuna Uffiċjali għall-Iżvilupp fid-dinja. Il-Kunsens Ewropew dwar l-Iżvilupp ġdid ġie maqbul b'mod konġunt mill-Istituzzjonijiet Ewropej kollha u l-Istati Membri kollha tal-UE b'mod miftuħ u trasparenti, ukoll f'konsultazzjoni ma' sħab oħra. Huwa t-tweġiba tal-UE għat-tendenzi u l-isfidi globali ta' llum, li tallinja l-azzjoni esterna tal-UE mal-Aġenda 2030 għall-Iżvilupp Sostenibbli. L-aġenda 2030 ġiet adottata mill-komunità internazzjonali f'Settembru 2015 u tinkludi fil-qalba tagħha s-17-il Għan ta' Żvilupp Sostenibbli u l-miri assoċjati, li jibqgħu għaddejjin sal-2030. Flimkien mas-summits u l-konferenzi internazzjonali l-oħrajn li saru fl-2015 f'Addis Ababa u f'Pariġi, il-komunità internazzjonali għandha qafas ambizzjuż ġdid għall-pajjiżi kollha biex jaħdmu flimkien fuq sfidi komuni. Għall-ewwel darba, l-SDGs huma universalment applikabbli għall-pajjiżi kollha u l-UE hija impenjata biex tkun minn ta' quddiem fl-implimentazzjoni tagħhom. Fit-22 ta' Novembru 2016, il-Kummissjoni Ewropea pproponiet l-ideat tagħha għal approċċ strateġiku għall-kisba ta' żvilupp sostenibbli fl-Ewropa u madwar id-dinja, inkluż proposta tal-Kummissjoni għal Kunsens ġdid. Minn dak iż-żmien ‘l hawn, il-Parlament Ewropew, il-Kunsill taħt il-Presidenza Maltija u l-Kummissjoni impenjaw ruħhom f'serje intensiva ta' diskussjonijiet interistituzzjonali mmirati lejn qbil għal viżjoni kollettiva ġdida għal politika ta' żvilupp li twieġeb għall-Aġenda 2030 u għal sfidi globali oħra. L-Ewropa hi fuq quddiem nett f'dak li għandu x'jaqsam mal-iżvilupp sostenibbli u l-Aġenda 2030, permezz ta' politiki esterni u oħrajn. Għal iktar informazzjoni: Il-Kunsens Ewropew dwar l-Iżvilupp ġdid Dikjarazzjoni pubblika konġunta: Adozzjoni tal-Kunsens Ewropew dwar l-Iżvilupp ġdid Skeda Informattiva - "Mistoqsija u Tweġiba: Il-Kunsens Ewropew dwar l-Iżvilupp ġdid” L-Aġenda 2030 għall-Iżvilupp Sostenibbli